НЧ „Светлина - 1910” с. Душанци, пл. „Свобода” №2 /email - swetlina\_dushanci@abv.bg

 ДО КМЕТА НА

 ОБЩИНА ПИРДОП

 Г-н Ангел Геров

Уважаеми Г-н Кмет,

Във връзка с разпоредбите на Закона за народните читалища, конкретно чл.26а, ал.4 и ал.5, приложено предоставям на вниманието ВИ,

Отчет за осъществените читалищни дейности на НЧ „Светлина 1910” за 2023 г., както и изразходените от бюджета средства през 2023г.

 С уважение:

 К.Петкова…………..

 Председател ЧН

 НЧ „Светлина - 1910” с. Душанци, пл. „Свобода” №2 /email - swetlina\_dushanci@abv.bg

 ОТЧЕТ

За осъществените читалищни дейности в изпълнение на Програмата за дейността на Читалище „Светлина – 1910“ с.Душанци и изразходваните средства през 2023 година

Читалището е център на духовния и културен живот в с. Душанци и раз- вива изключително богата дейност, насочена към всички възрастови групи. Уникален е неговият потенциал да насърчава и укрепва обществото, залагай- ки на здравите български традиции.Читалището се уповава на своите корени като национална, социална, културна,образователна и информационна орга -низация и отговаря на предизвикателствата на днешния свят. То организира своята дейност, като спазва основните принципи в Закона за народните чи -талища,поддържа своята членска маса, ръководи се от своя върховен орган - Общото събрание и от законно избрано читалищно настоятелство.

 Основните цели и приоритети в читалищната дейност са регламентирани и произтичат от Закона за народните читалища. Те са насочени към обогатя -ване на културния живот, запазване на традициите и удовлетворяване пот -ребностите на гражданите чрез:

* развиване и обогатяване на културния живот, социалната и образователната дейност;
* запазване и предаване на обичаите и традициите на българския народ;
* Запазване на националното самосъзнание и културната идентичност;
* Сътрудничество между Читалището и образователните заведения, както и с неправителствени организации и медии;
* осигуряване на информация и комуникация за гражданите.

За да реализира своите цели, Читалището извършва различни дейности:

* + Урежда , поддържа и актуализира библиотечният фонд;
	+ Организира занимателна дейност за децата;
	+ Организира читалищна „Работилничка за сръчковци“ за изработване на различни сувенири и предмети, предназ- начени за Коледният базар и баба Марта
	+ Планира и провежда концерти и чествания свързани с празничният календар;
	+ Организира лятна занималня за деца;

**I. Дейности и мероприятия**

Дейности и мероприятия, осъществени през изминалата 2023 г. в читалище „Светлина1910” са :

**1.Библиотечна дейност**

Основната дейност на читалището е библиотеката. Читатели за 2023г. са 50,от които до 14г.- 16 читатели и над 14г.- 34 читатели. Годишните посещения в библиотеката през 2023г. са 506. Заетите библиотечни материали за дома са 472, набавени за библиотеката 18 библ. документа.

**2.Самодейност:**

**Самодейни състави:**

Читалището ни работи с три самодейни състава :

Детски танцови състави „Светлина“ – две възрастови групи ;

Тригласен женски хор –с ръководител маестро Кузман Кузманов;

Мажоретен състав и състав гимнастички – организирани от самодейци;

От месец октомври 2023 г. имаме и нови ръководители на танцовите състави

Павлина Николова и Денис Берберов.

Читалището е център на духовния и културен живот в с. Душанци и развива изключително богата дейност, насочена към всички възрастови групи. Културният календар на НЧ „ Светлина 1910” е богат и съдържателен, всяка година добавяме нови празници. Идеята е животът в селото да бъде наситен с повече духовност и събития, целящи съхраняването на традициите. Всички бележити дати се отбелязват подобаващо, с интересни мероприятия.

Източници на финансиране на читалището са :

Членски внос, приходи от културно просветна дейност, субсидии от държавния и общински бюджет, дарения, завещания, наеми от движимо и недвижимо имущество.

През изминалата година благодарение на дарената сумата по партньорската програма на Община Пирдоп с „АУРУБИС” България, всички самодейци към Читалището взеха участие в Международен фестивал в гр.Паралия, Катерини – Гърция от 24.- 28.06.2023 г., по време на престоя ни в съседната държава посетихме „Метеора“ скалните манастири, които са обявени за осмото чудо на света. Участието ни бе емоционално и пъстро , съставите ни получиха висока оценка от журито и организаторите.

Донесохме в Читалището ни много плакети и грамоти , но най- вече удовлетворение, от самото участие, редом със самодейци от Украйна, Полша, Словакия извървяхме дългият път на дефилето в Олимпийска Ривиера и Паралия, високо развявайки българският трибагреник, под звуците на гайдата.

Празниците и тържествата, залегнали в културния календар на Читалището за 2023 г. се проведоха в следният порядък:

**14.01.2023г**.-

Народния обичай „ Пеене на пръстените”.

 Празника бе отбелязан, като рано сутринта самодейките от хора украсиха дряновото дърво, а под него беше поставено котле , в което предишната вечер са пуснати нишаните. Отец Спиридон Николов отслужи водосвет за здраве през годината за всички. Женски хор към НЧ„Светлина1910”, изпълни автентични , традиционни песни под съпровода на гайдаря Богдан Стефанов.

Наричанията бяха извършени от гайдаря , който изваждаше нишаните от котлето, гадаеше и наричаше за здраве, щастие и благоденствие.

Всички присъстващи опитаха от майсторски направеното от самодейците греяно вино и почерпени с питка и мед. Празника завърши с кръшни български хора.

**21.01.2023 г**.

 „Бабин ден” – празника не беше проведен поради разпространения грип. Кмета на Община Пирдоп Ангел Геров, кмета на селото Златка Кънева и библиотекаря Татяна Драгоева, уважиха малките деца , родени през 2022 г. от селото и техните родители , като за всички имаше осигурени подаръци от Община Пирдоп, Кметство Душанци и Читалището .

**17.02.2023г.**

Във фоайето на Читалището беше подредена тематична изложба за Васил Левски**.** Библиотекаря на читалището съвместно с ръководството на Пенсионерски клуб „Т. Ценов“ и пенсионерите от селото отбелязаха подобаващо 150 годишнината от гибелта на Апостола на Свободата с кратко матине.

 **21.02.2023 – 28.02.2023 г.**

 В читалището се изготвиха мартеници за 01март от сръчните деца самодейци в читалищната „Работилничка за сръчковци“ под ръководството на библиотекаря Т. Драгоева, Лазаринка Тимова.

**01.03.2023г.**

Празника бе отбелязан с раздаването на мартеници от Баба Марта /библиотекар Т. Драгоева/. Баба Марта посети кметство Душанци, Детската група “Детски рай“, като зарадва най- малките жители на селото. Баба Марта върза мартенички и на всички посетители в пенсионерски клуб “Тодор Ценов“, където почерпи с питка и мед за здраве и късмет.

 **03.03.2023г.**

 Във връзка с националният празник на България, и 145 годишнината от освобождението ни от турско робство, пред паметника на Тодор Душанцалията бяха поднесени венци. Самодейци внесоха носейки на ръце трибагреника под звуците на „Шуми Марица“ в читалището, където се проведе празничен концерт под надслов „Въплъщението на едно ново начало“ в концерта участваха и децата от детска група „ Детски рай“ с. Душанци, при ДГ „ Пека и Карло Чоконяни“.

 **08.03.2023 г.**

По случай 8 март Международния ден на жената, по решение на ЧН, библиотекаря Татяна Драгоева, поздрави дамите от пенсионерски клуб „Тодор Ценов” с празника и предаде поздравителен адрес от името на читалищните дейци .

**08.04.2023 г .**

Традиционно обичаят „Лазаровден“ беше организиран от читалището. Лазарките обикаляха по селото, и пяха за здрави и берекет във всяка душанска къща , както винаги се е спазвал обичая „Лазаруване“. По стара традиция лазарките бяха дарени с яйца и лакомства от домакините.

 **14.05.2023 г.**

 Самодейните колективи към читалището, под ръководството на маестро Кузман Кузманов и Елиза Цветкова, както и приятелите ни от ансамбъл „Средногорие“ с ръководител Събина Делова изнесоха концерта „ Песни и хора до ситост под ясно небе и бледолика месечина“ в читалище „Напредък - 1869“ гр. Пирдоп във връзка с провеждащите се Влайкови дни 2023 г.

 **18.05.2023 г.**

На 18.05.2023 г. Съвместно с кметството в читалището бе открит Библиотечно-информационен център „д-р Маньо Стоянов“. В малката зала на читалището се проведе научна конференция, която възроди паметта на видния български учен и изследовател родом от Душанци, заслужил деятел на културата ст.н.с. д-р Маньо Стоянов.

**24.05.2023 г.**

От читалището бяха подарени ръчно изработени картички с поздравления за празника 24 май на всички учители в селото.

**01.06.2023 г.**

Празника за деня на детето беше организиран от кметството и читалището, като бяха проведени спортни игри/състезания/ и конкурс за най-добра рисунка на площадката пред читалището, като бяха подготвени много награди и раздадени лакомства за малчуганите.

**02.06.2023г.**

За деня на Ботев и загиналите за свободата и независимостта на България, бяха поднесени венци и цветя пред паметника на Братската могила в селото.

**15.06.2023г.**

По покана от ръководството на Читалището, в салона на читалището театрален състав „Мара Пенкова“ от читалище „ Хр. Смирненски“ гр. Златица представи постановката „ Опечалената фамилия“ по Бранислав Нушич.

Салона бе пълен и артистите бяха аплодирани бурно за добрата игра.

**17.06.2023г.** –

Съвместно с кметството бе организиран празничния концерт „ Рими и ритми“ във връзка с празника на селото „Петровден“, с участието на мандолинен оркестър „ Прима Визионе“,поети от литературен клуб „ Живи думи“ и фолклорна формация „Б – ФОЛК“ с финансовата подкрепа на Национален фонд „ Култура“ по програма „ Любителско творчество 22“ на Министерство на културата

 **19.06.2023г.** –

По покана от ръководството на Читалището, в салона на читалището гостува читалищен театър „ Хр. Бамбеков“ гр. Пирдоп с постановката „Черна комедия“ от Питър Шафър. Отново артистите бяха бурно аплодирани.

**24-28.06.2023 г.**

Самодейците на читалището участваха на Международен фестивал в Паралия,Катерини – Гърция .

**01.07.2023 г.**

Всички самодейни състави при читалището взеха участие в програмата на събора на с. Душанци „Петровден”.

**07.08.2023 г. – 19.08.2023 г.**

Традиционна лятна занимална „Мечтаната ваканция в Душанци“към читалището за децата на с. Душанци се проведе под вещото ръководството на учители от селото и специалисти от ЦОП- Пирдоп. Участиeто на децата беше напълно безплатно, което позволи на повече деца да се включат. Всеки ден те научаваха нови неща, а следобедите бяха заети с игри в прохладната зала на читалището.

В края на периода, децата ни представиха прекрасен благотворителен концерт под надслов „ Магията на приятелството“. Сценария и изпълненията бяха по тяхна инициатива. По време на заниманията бяха изработени изделия /с участието на ръководителите и служители на ЦОП – Пирдоп/, които се предложиха в благоготворителен базар, преди началото на концерта. Сумата, която беше събрана от кутията за дарения бе 1045.00 лв., същата беше преведена по банкова сметка на Елена Димитрова Минкова – дете болно от детска церебрална парализа. Традиционният завършек на занималната е ден на басейни за участниците в гр. Стрелча. Ден изпълнен с много игри, смях и емоции.

**2.10.2023 г.-**

 Във фоайето на читалището бе подредена тематичната изложба за писателя Димчо Дебелянов във връзка със 107 г. от смъртта му.

 **01.11.2023 г.** –

 За деня на народните будители в Библиотечно-информационен център

 „Д-р Маньо Стоянов“, съвместно с кметството се проведе кратко тържество в памет на хората запазили през годините духовната същност на нацията ни с участието на деца самодейци и жители на Душанци.

**17.11.2023 г.** –

За деня на четенето , библиотекаря посети Пенсионерски клуб „ Т. Ценов“ с. Душанци и прочете на жените откъси от книги, като беше проведена и дискусия по злободневни теми.

**23.12.2023 г.** –

 Коледен концерт „Магична коледа в Душанци“ и базар в читалището .

В концерта взеха участие самодейните състави и детска група „Детски рай“ . Бурни аплодисменти и пълен салон бяха наградата за всички. Изделията, представени на базара бяха изработени от душанските деца в читалищната „Работилничка за сръчковци“ под ръководството на библиотекаря Т.Драгоева и Л. Тимова.

**25.12.2023 г.**

Коледарите, дядо Коледа и Снежанка раздадоха подаръци на най-малките жители на селото.

 **25.12.2023 г.- 26.12.2023 г.**

 Душанските коледари спазиха отколешния обичай „ Коледуване“, останал през годините като обикаляха селото и пееха за здраве и берекет през новата година.

 Председател:

 /К.Петкова/